শ্রদ্ধেয় তাহমিনা, আমার নির্বাচনি এলাকার শিক্ষা প্রতিষ্ঠানে মানসম্মত শিক্ষা প্রদানে আমি নিরন্তর প্রচেষ্টা অব্যাহত রেখেছি। প্রতিটি শিক্ষা প্রতিষ্ঠানে পাশের হার প্রায় একশ ভাগ। অভিজ্ঞ শিক্ষকমন্ডলী দিয়ে শিক্ষা কার্যক্রম পরিচালিত হচ্ছে। আপনি জেনে খুশি হবেন, শেখ হাসিনা একাডেমি অ্যান্ড উইমেন্স কলেজ এবং খোয়াজপুর সৈয়দ আবুল হোসেন কলেজে অনার্স ও মাস্টার্স কোর্স চালু হয়েছে। দুটি কলেজকে ইতোমধ্যে অনার্স ও মাস্টার্স কোর্সের অনুুকূলে শিক্ষক নিয়োগের ব্যবস্থা নেয়া হয়েছে। এ দু’টি শিক্ষা প্রতিষ্ঠানই ইউনিয়ন পর্যায়ে বাংলাদেশের প্রথম বিশ্ববিদ্যালয় কলেজ। আপনার নিশ্চয়ই মনে আছে, আমি যখন কালকিনি কলেজকে বিশ্ববিদ্যালয় কলেজে উন্নীত করি, তখন কালকিনি বিশ্ববিদ্যালয় কলেজ ছিল বাংলাদেশের উপজেলা পর্যায়ে প্রতিষ্ঠিত প্রথম বিশ্ববিদ্যালয় কলেজ। আমাদের এ শিক্ষা প্রতিষ্ঠানগুলো ইতিহাসের অংশ। এ শিক্ষা প্রতিষ্ঠানগুলো আমাদের গর্ব। এ শিক্ষা প্রতিষ্ঠানগুলো বাংলাদেশের অহংকার। শ্রদ্ধেয় তাহমিনা, বিগত তিন দশকে আমার নির্বাচনি এলাকায় অনেক রাস্তা-ঘাট, ব্রিজ-কালভার্ট নির্মিত হয়েছে। অনেক শিক্ষাপ্রতিষ্ঠান প্রতিষ্ঠিত হয়েছে এবং এর অবকাঠামো নির্মাণ ও উন্নয়ন হয়েছে। আইন-শৃঙ্খলার প্রভূত উন্নতি হয়েছে। এলাকায় যোগাযোগ ব্যবস্থা সাবলীল হয়েছে। শিক্ষার হার বেড়েছে। কর্মসংস্থান বেড়েছে। জনগণের জীবনমানে প্রভূত উন্নতি হয়েছে। সামাজিক পরিবর্তন দৃশ্যমান। এসব উন্নয়ন ও সামাজিক বিবর্তন ইতিহাসের সাক্ষী হয়ে থাকবে, ইতিহাসে সমুজ্জল হয়ে থাকবে। আমি, আপনি চিরদিন বেঁচে থাকবো না- কিন্তু এই উন্নয়ন দীর্ঘকালের সাক্ষী হয়ে থাকবে। মানুষের উন্নয়নে, সভ্যতার বিকাশে এ উন্নয়ন নিয়ামকের ভুমিকা পালন করবে, ঐতিহাসিক ভুমিকা রাখবে।